Tuisfliek van die maand: Sink | Maroela Media
Met Jacques Bessenger en Anel Alexander
Regisseur: Brett Michael Innes
Vir diegene wat nog nie die voorreg gehad het om hierdie skitterende rolprent te sien nie, maak dit deel van jou week se fliekspyskaart, want dit is nie aldag wat 'n mens die voorreg het om so 'n fyn-genuanseerde, weldeurdagte Afrikaanse rolprent te ervaar nie. Die regisseur Brett Michael Innes bewys homself as een van ons belowendste jong talente.
Die rolprent bekyk 'n gewoontehuwelik wat besig is om te verkrummel. Wat gebeur wanneer twee selftevrede jappies hul eie waardes moet herondersoek wanneer hul huishulp Rachel, gespeel deur die bekroonde Shoki Mokgapa, se dogtertjie sterf? Maar daar is 'n dieper geheim wat die fondamente van hul samesyn skud, en ook na die wortels van xenofobie gaan.
Die rolprent ondersoek nie slegs die identiteitskrisis van 'n Mosambiekse vrou wat vrees dat sy gedeporteer gaan word indien sy haar werk verloor nie, maar ook 'n land in konflik met homself. Die skeur wat deur die huwelik loop soos 'n bars deur 'n wasbak, loop inderdaad ook deur 'n getraumatiseerde volk. En dit is presies wat hierdie rolprent met kragdadigheid, sensitiwiteit en 'n gesofistikeerde styl oordra.
Wat verder tref, is die uitmuntende kunsregie. Die egpaar se huis is koud en gestroop van enige warmte of liefde. Hier woon sakemense wat bolangs leef en nooit by die siel van ander mense uitkom nie. Hulle geluk is kunsmatig en word deur veronderstellings aan die gang gehou. Wanneer die werklikheid hulle egter inhaal, versplinter hulle droom.
Onderspeelde vertolkings deur al die hoofspelers, ondersteun deur gestroopte, ekonomiese dialoog en visuele subteks soos die kliniese huis en die gemor van die Kreepy Krauly, sal jou lank bybly. Dit is 'n kunsrolprent wat nie op vermaak ingestel is nie, maar wat sy tema deeglik en met groot oortuiging en verantwoordelikheid ondersoek.
Gesoute rolprentresensent, skrywer, draaiboekskrywer Leon van Nierop resenseer maandeliks vir ons 'n top-Afrikaanse rolprent wat op Showmax te sien is.